paragraph_text: 1935. Basie je oformio vlastiti jazz orkestar, Count Basie Orchestra kojeg je 1936. odveo u Chicago da nastupa i snima prvi album. Tijekom gotovo 50 godina vođenja tog sastava, stvorio je inovacije poput korištenja dva "razdvojena" tenor saksofona, naglašavanje ritam sekcije, riffing (sviranje kratke ponavljajuće fraze, tehnika posebno izražena u pop glazbi i jazzu) s big bendom, korištenje aranžera za proširivanje zvuka sastava i druge inovacije. Mnogi glazbenici istaknuli su se pod njegovim vodstvom, samo neki od njih su tenor saksofonisti Lester Young i Herschel Evans, gitarist Freddie Green, trubači Buck Clayton i Harry "Sweets" Edison te pjevači Jimmy Rushing i Joe Williams.